b'\n_START_ARTICLE_\nAnsambel Taims\n_START_SECTION_\nKonec in ponovna obuditev\n_START_PARAGRAPH_\nNepretrgoma je ansambel deloval do leta 1992. Po tem letu je nastopil le \xc5\xa1e na prilo\xc5\xbenostnih prireditvah, sicer pa so nekateri \xc4\x8dlani nastopali v Kvintetu Adria. Leta 2009 je bil Ansambel Taims ponovno obujen, \xc4\x8dlani so posneli nekaj novih pesmi in znova nastopili na festivalu narodnozabavne glasbe v \xc5\xa0teverjanu, kjer so bili nagrajeni \xc5\xbee v preteklosti, uspe\xc5\xa1ni pa so bili tudi po ponovnem zagonu. Kot gosti so v revijalnem delu proslavili \xc5\xa1tiridesetletnico delovanja._NEWLINE_Leta 2011 so pri Zalo\xc5\xbebi kaset in plo\xc5\xa1\xc4\x8d RTV Slovenija izdali zgo\xc5\xa1\xc4\x8denko \xc5\xa0tirikrat deset. Na njo so uvrstili tudi osem do takrat neobjavljenih skladb, ki so nastale prilo\xc5\xbenostno ali za festivale narodnozabavne glasbe ali pa prav za ta nov projekt, ki je obele\xc5\xbeil \xc5\xa1tiridesetletnico ansambla. Zasedba se je medtem spremenila, njihova ustvarjalnost pa ni usahnila._NEWLINE_10. aprila 2011 so v telovadnici \xc5\xa1portno kulturnega centra v Zgoniku priredili velik koncert, na katerem je Ansambel Taims obele\xc5\xbeil svojo \xc5\xa1tiridesetletnico delovanja. Koncert so poimenovali po eni njihovih najve\xc4\x8djih uspe\xc5\xa1nic Melodije zelenih dni. Koncert sta povezovala Tamara Stanese in Boris Kopitar, nastopilo pa je tudi veliko glasbenih prijateljev. Na koncertu so tudi podelili spominske plakete nekaterim ljudem, ki so zaslu\xc5\xbeni za nastanek in razvoj ansambla. Prejeli so jih ustanovitelj Taimsov Franc Pohaja\xc4\x8d, tekstopisec Sa\xc5\xa1a Martelanc, avtor glasbe Janez Beli\xc4\x8di\xc4\x8d ter glasbenika Robert Bri\xc5\xa1\xc4\x8dak in Diego Ivan\xc4\x8di\xc4\x8d.'